Ir-raġel Olandiż mixli li fit-3 ta’ Awwissu li għadda qatel lill-ex maħbuba tiegħu f’Santa Venera ma wera ebda rimors dwar dak li kien għamel ftit qabel. Jelle Rijpma, iż-żagħżugħ  akkużat bil-qtil ta’ Shannon Mak, ukoll Olandiża, li skont il-Pulizija ammetta waqt l-interrogazzjoni mill-Pulizija, li kien hu li qatel lit-tfajla, baqa’ kalm wara każ ta’ qtil brutali. L-akkużat ta’ 23 sena, kien plaċidu u kalm anke waqt l-eżekuzzjoni tal-arrest, fejn huwa ma offra l-ebda reżistenza u ma staqsa l-ebda domandi hekk kif il-Pulizija mmanettjawh. Dan ħareġ meta kompliet il-kumpilazzjoni quddiem il-Maġistrat Simone Grech. Fil-Qorti ħareġ li l-vittma iżersqet mal-ħajt wara li qalgħet bis-sikkina, u spiat b’parti minn darha jistrieħ mal-ħajt. Is-Supretendent Raymond Cassar qal li l-Pulizija sabet lill-akkużat mitfugħ fuq is-sufan, nofsu rieqed hekk kif huma daħlu fir-residenza tiegħu li kien garaxx fejn kien joqgħod, metri biss il-bogħod minn fejn instab il-ġisem mejjet ta’ Mak. It-tabib li jaħdem fid-Dipartiment tal-Emerġenza Jonathan Joslin iddeskrieva x-xena orribbli li huwa sab fi Triq il-Mastrudaxxi, Santa Venera, hekk kif huwa mill-ewwel mar fuq il-post fuq sejħa ta’ emerġenza. It-Tabib Joslin qal fil-Qorti li għonq il-mara kien imħanxar, hekk kif waqt li beda jagħti x-xhieda tiegħu missier il-vittma nstema’ jolfoq u jibki, hekk kif membri oħra tal-familja marru ħdejh biex jagħtuh xi ftit sostenn. Il-kadavru tal-mara ta’ 30 sena, instab fit-triq f’għadira demm, u mitfugħ ma’ ħajt. Mal-ħajt, kien hemm bħal arkata tad-demm tagħha, li deheru viżibbli sew. Joslin qal ukoll li hu u l-kollega tiegħu, t-tabib Michael Spiteri kienu nvistawha u la sabu nifs u lanqas polz. Hija kellha wkoll ġerħa estensiva f’għonqa li tant kienet wiesgħa li kkawżat emoroġija fatali. Hija kienet diġa ċċertifikata mejta u l-każ għadda f’idejn l-esperti forensiċi. Fil-Qorti kien ħareġ  li allegatament l-akkużat qal lill-Pulizija kif waqt argument mal-eks sieħba tiegħu, qabad sikkina u ħanxrilha għonqha fit-triq. Quddiem il-Maġistrat Simone Grech diġa ħareġ mix-xhieda tas-Supretendent Raymond Cassar. Huwa qal li meta wasal fuq il-post sab lill-vittma f’għadira demm bejn karozza pparkjata u ħajt fi Tiq il-Mastrudaxxi f’Santa Venera. Il-każ ikompli f’Ġunju.